Danskur karlmaður á sextugsaldri hefur játað að hafa orðið fyrrverandi sambýliskonu sinni, sem er íslensk, að bana á heimili hennar í Malling í Árósum. Hann var í morgun úrskurðaður í fjögurra vikna gæsluvarðhald. Hann er talinn hafa þrengt að hálsi hennar og síðan hlutað lík hennar í sundur.
Danska lögreglan lýsti eftir Freyju Egilsdóttur Mogensen, 43 ára íslenskri konu, í gærkvöld. Þar kom fram að hún hefði ekki sést síðan seint á fimmutudagskvöld en hefði tilkynnt sig veika til vinnuveitanda síns á laugardag með sms-i. Á vef Ekstrablaðsins kemur fram að lögreglan telji að hún hafi þá þegar verið látin.
Það var sambýlismaðurinn fyrrverandi sem tilkynnti að Freyja væri týnd.
segir Michael Kjeldgaard, yfirlögregluþjónn hjá lögreglunni á Austur-Jótlandi. Það hafi verið eitthvað við tilkynninguna sem lögreglunni þótti grunsamlegt og leiddi til þess að maðurinn var handtekinn í framhaldinu. Kjeldgaard vill ekki tjá sig um hvað það var nákvæmlega sem lögreglunni þótti grunsamlegt.
Leit hófst að konunni en í gærkvöld og nótt beindist hún að heimili konunnar. Þar fundust líkamshlutar sem reynt hafði verið að fela, í húsinu sjálfu og í garðinum. Lögreglan telur að maðurinn hafi orðið henni að bana með því að þrengja að hálsi hennar.
Maðurinn kom fyrir dóm í morgun þar sem hann játaði sök. Hann var í framhaldinu úrskurðaður í fjögurra vikna gæsluvarðhald. Aðspurður um hvort það hafi verið einhver forsaga um ofbeldi í sambandi mannsins og Freyju segir Kjeldgaard að það verði nú kannað. Hann segir vitað hversu lengi þau hafi búið saman en vill ekki gefa það upp.
Ekki hefur verið haft samband við íslensk yfirvöld vegna málsins en Kjeldgaard útilokar ekki að það geti reynst nauðsynlegt til að varpa ljósi á forsöguna.
Danskur karlmaður á sextugsaldri hefur játað að hafa orðið íslenskri konu að bana á heimili hennar í Árósum. Maðurinn hefur verið úrskurðaður í fjögurra vikna gæsluvarðhald. 